Ny AirTag officiel: Nu kan du endelig høre den nede i sofaen

Det har ligget i kortene længe, men nu er den her: Anden generation af Apples AirTag. Hvis du er typen, der altid leder efter nøglerne, pungen eller kufferten, er der gode nyheder. Apple har nemlig skruet på præcis de knapper, hvor forgængeren haltede lidt.

Den nye tracker lander i butikkerne med løftet om, at det bliver nemmere at finde dine ting – både visuelt og auditivt.

Hører du dårligt? Ikke længere

Et af de største kritikpunkter ved den originale AirTag var den lille, fimsede højttaler. Hvis nøglerne lå mast nede mellem to sofahynder, var det nærmest umuligt at høre det lille “bip”.

Det har Apple rettet op på nu. Den nye model er designet, så den kan spille markant højere. Apple lover, at den er 50% kraftigere i lyden, hvilket burde gøre det til en smal sag at lokalisere en forsvundet pung i en larmende lufthavn eller en dyb taske.

“Varmere, varmere…” på længere afstand

Indeni sidder den samme andengenerations Ultra Wideband-chip, som vi kender fra iPhone 17-serien og Apple Watch Ultra 3. Det betyder i praksis, at “Præcis søgning” (funktionen hvor din telefon viser en pil og afstanden til tagget) nu virker på meget længere afstand.

Rækkevidden er øget med op til 50%, så du kan fange signalet fra den anden ende af huset, før du behøver at bevæge dig rundt som en sporhund.

Som noget nyt kan du nu også bruge dit Apple Watch (Series 9/Ultra 2 og nyere) til præcis søgning. Det er slut med at hive telefonen op af lommen; uret guider dig direkte hen til nøglerne med haptisk feedback på håndleddet.

Gode nyheder til dem på farten

Har du mistet din bagage, er der også hjælp at hente. Med den nye funktion “Del lokalitet for genstand” kan du dele din kufferts placering direkte med flyselskabet. Apple har lavet aftaler med over 50 flyselskaber (gennem systemet SITA), så kundeservice kan få et midlertidigt link til din taskes placering.

Det lyder som en gave til alle, der har prøvet at stå i Kastrup, mens appen siger, at kufferten hygger sig i London.

Samme pris – og dit gamle udstyr virker

Måske den bedste nyhed er prisen. Apple holder fast i 269 kroner for en enkelt og 899 kroner for en pakke med fire.

Og endnu vigtigere: Formen er uændret. Det betyder, at alle de nøgleringe, læderstropper og holdere, du har købt til den første generation, passer perfekt på den nye.

Den nye AirTag kan bestilles fra i dag. Læs om den hos Apple her.

Ny AirTag officiel: Nu kan du endelig høre den nede i sofaen